Gesigserum: Wat, waarvoor en hoe? | Maroela Media
Jy gebruik al lank 'n gesigroom, maar meer onlangs het die voordele van gesigserums ook bekend geraak. 'n Gesigroom en 'n serum het heeltemal verskillende funksies, maar albei is nodig in 'n goeie velsorgroetine.
Serums kan vinniger resultate toon omdat dit jou vel dieper en met meer gekonsentreerde bestanddele binnedring. Hier is 'n paar nuttige wenke oor serums en die gebruik daarvan.
Wat is 'n serum?
'n Serum is 'n dun vloeistof wat jou vel kan binnedring en gekonsentreerde aktiewe bestanddele bevat om jou velprobleme aan te pak.
'n Serum kan meer van die nodige bestanddele vinniger in die vel in vervoer, wat doeltreffende werking verbeter. Danksy die hoë konsentrasie van serumbestanddele kan 'n mens ook gewoonlik vinniger resultate aan jou vel sien.
Anders as 'n gesigroom is 'n serum lig en dun en dit versprei baie maklik oor die vel. Aangesien 'n serum dunner is, kan dit die vel dieper binnedring, in vergelyking met gesigroom wat die vel op die oppervlak bevogtig.
Waarvoor om te kyk as jy 'n serum koop
Wat belangrik is in serums is dat dit aktiewe bestanddele bevat. Aktiewe bestanddele is byvoorbeeld vitamien C, retinol, hialuroniese suur (hyaluronic acid), salisielsuur (salicylic acid), vitamien B, steroïede en alfahidroksisure (alpha hydroxy acids). Verskillende serums hou verskillende voordele in, en die aktiewe bestanddele is die ding wat daardie probleem direk gaan beveg.
Kies 'n serum met 'n hoë konsentrasie van die aktiewe bestanddeel vir jou velkwessie. 'n Olierige vel kan byvoorbeeld baat by 'n serum met salisielsuur en 'n droë vel kan gevoed word deur die kragtige bevogtiging van hialuroniese suur. Vitamien C en retinol kan weer gebruik word vir 'n vel met lyne en plooie.
Wanneer jy 'n serum koop, is 'n goeie wenk om een te kies wat die aktiewe bestanddeel spesifiek noem. Die aktiewe bestanddeel moet die hoofbestanddeel en trekpleister wees. Soek ook iets wat nie 'n room is nie, want dit kan jou vel nie so goed binnedring nie.
Hoe om serum te gebruik
Serums werk die beste wanneer dit met drie ander uiters belangrike velsorgstappe gepaardgaan.
Maak eerstens jou gesig skoon met 'n gesigseep of -reiniger van goeie gehalte, wend dan die serum met skoon hande aan. Wanneer die serum in jou vel ingetrek het, wend gesigroom aan. Dit is ook altyd belangrik om 'n sonroom aan te wend, veral as jy veroudering probeer vertraag.
'n Serum is dun en maklik om te versprei, daarom behoort jy nie meer as 'n paar druppels serum nodig te hê om jou hele gesig en nek te bedek nie. Aangesien jy so min serum op 'n slag gebruik, sal dit jou ook langer hou. Danksy die lang gebruiktydperk en die doeltreffende werking daarvan is 'n serum 'n goeie produk om jou geld in te belê.